Obdavčitev posredovanja pri prodaji blaga izvoženega v državo izven EU

Pojasnilo DURS, št. 4217-207/2010-2, 3. 6. 2010

Davčni zavezanec navaja, da je prejel pojasnilo davčnega urada, ki se nanaša na DDV obravnavo prodaje blaga preko komisionarja, namenjenega za izvoz iz EU. V zvezi s pojasnilom se mu pojavljajo dodatna vprašanja, zato še enkrat navaja dejansko stanje. Slovenski davčni zavezanec A, identificiran za namene DDV, na podlagi komisijske pogodbe proda blago družbi B v tretjo državo preko komisionarja, ki je davčni zavezanec, identificiran za DDV v Sloveniji. Kot izvoznik je na carinskem dokumentu navedena družba A, družba B pa je uvoznik blaga v tretji državi. Davčni zavezanec sprašuje, kje je kraj obdavčitve storitev posredovanja, ki jo opravi komisionar družbi A in če je ta storitev oproščena plačila DDV.

V zvezi z navedenim odgovarjamo:

Storitev posredovanja, opravljena za davčnega zavezanca s sedežem v Sloveniji, pri prodaji blaga namenjenega za izvoz iz EU, je opravljena v Sloveniji in oproščena plačila DDV.

Na podlagi prvega odstavka 20. člena Zakona o davku na dodano vrednost – ZDDV-1 (Uradni list RS, št. 10/10 – UPB2) se za kraj dobave blaga, kadar blago odpošlje ali odpelje dobavitelj, kupec ali tretja oseba, šteje kraj, kjer se blago nahaja, ko se začne odpošiljanje ali prevoz blaga prejemniku. Na podlagi navedb iz dopisa izhaja, da v konkretnem primeru davčni zavezanec A opravi dobavo blaga (davčnemu zavezancu s sedežem v Sloveniji – komisionarju), ki se odpošilja ali prevaža v državo zunaj EU. 

V primeru verižne prodaje blaga, je lahko le ena dobava takšna, pri kateri se blago pošilja ali prevaža. Dobava blaga, ki jo opravi komisionar, je zato na podlagi 19. člena ZDDV-1 opravljena v državi, kjer se blago nahaja, ko se opravi dobava blaga – to je v tretji državi (v kateri pride do prenosa pravice do razpolaganja z blagom na končnega prejemnika, družbo B) in zato ni predmet obdavčitve z DDV v Sloveniji. 

V skladu z določbo a) točke prvega odstavka 52. člena ZDDV-1 je plačila DDV oproščena dobava blaga, ki ga prodajalec ali druga oseba za njegov račun odpošlje ali odpelje v namembni kraj zunaj Skupnosti prodajalec. Za uveljavljanje pravice do oprostitve plačila DDV je torej bistveno, kje je dobava blaga opravljena in ali se blago ob dobavi pošilja ali prevaža v drugo državo. Dobava blaga, ki jo opravi davčni zavezanec A, je na podlagi navedenega dobava blaga s prevozom in je opravljena na ozemlju Slovenije. Zato je lahko oproščena plačila DDV, če so izpolnjeni pogoji iz 82. člena Pravilnika o izvajanju Zakona o davku na dodano vrednost (Uradni list RS, št. 141/06, 52/07, 120/07, 21/2008, 123/08, 105/09 in 27/10).

Storitev posredovanja pri prodaji blaga, ki jo zaračuna komisionar davčnemu zavezancu A, je na podlagi prvega odstavka 25. člena ZDDV-1 opravljena v Sloveniji. Prejemnik storitve je namreč davčni zavezanec s sedežem v Sloveniji.

V skladu z e) točko prvega odstavka 52. člena ZDDV-1 je plačila DDV oproščeno opravljanje storitev, vključno s prevoznimi storitvami in pomožnimi storitvami, razen storitev, ki so oproščene v skladu z 42. in 44. členom tega zakona, če so neposredno povezane z izvozom ali uvozom blaga v smislu drugega in tretjega odstavka 31. člena ZDDV-1 ter uvozom blaga v skladu s prvim odstavkom 58. člena tega zakona.

Storitev posredovanja pri prodaji blaga, ki se izvaža iz EU, je storitev, ki je neposredno povezana z izvozom, ker komisionar neposredno sodeluje pri transakciji v zvezi z izvozom (je hkrati prejemnik izvozne dobave blaga), in je zato oproščena plačila DDV.